Rocío Molina Cruz

**Rocío Molina Cruz**, ezagunagoa **Rocío Molina** izenez (Torre del Mar, Vélez-Málaga, Málagako probintzia, 1984) malagar dantzari eta koreografoa da. 2010ean, Àngels Margaritekin batera, Espainiako Kultura Ministerioak ematen duen Dantza Sari Nazionala lortu zuen, interpretazio-modalitatean. 2022an Arte Ederretako Merituaren Urrezko Domina jaso zuen. 

## Bizitza 
Hiru urte besterik ez zituela, izan zuen lehen harremana dantzarekin. Eta, harrezkero, flamenkoak bere ibilbide bizia egin du. Malagan hasi zen. 2002an, ohorezko matrikularekin graduatu zen Madrilgo Goi Mailako Dantza Kontserbatorioan

### Dantza ibilbidea 
Ikasketak amaitu baino urtebete lehenago, María Pagésen konpainian dantzatzen ari zen. Koreografiari dagokionez, lehen aldiz hurbilketa bat egin zuen *Las Cuatro Estaciones* ikuskizunerako.

Handik urte batzuetara, 21 urterekin, bere lehen koreografo lana, *Entre paredes,* aurkeztu zuen.2006ko Jerezeko Jaialdian, Rocío Molinak *El eterno retorno* estreinatu zuen, Nietzscheren testuetan oinarritutako obra eta Juan Carlos Romeroren musika-zuzendaritza zuen, Pepa Gamboaren zuzendaritza eszenikoa, eta Teresa Nieto eta Pasión Vegaren laguntza izan zuen. Lan horrekin kritika beroak jaso zituen sortzaile berri gisa.

Beste ikuskizun batzuk estreinatu zituen, besteak beste, *Turquesa como el limón*(2006) Rozalénekin duoan eta Madrilgo Pradillo Antzokian, *Almario* (2007), *Cuando las piedras vuelen* (2009), *Danzaora* (2013), Parisko Chailloteko Dantza Antzerki Nazionaleko Arte Flamenkoaren Biurtekorako estreinatua, eta *Bosque Ardor*a (2015) Sevillan estrenatua.

2015-2016 denboralditik, Rocío Molina Parisko Chaillot-eko Dantza Antzoki Nazionaleko artista elkartua da, eta antzerkiaren foyer-ean antzeztutako bi inprobisaziorekin hasi zen lankidetzan. 2016an ere  *Caída del Cielo* egin zuen, eta *Afectos* 2017an Rosario La Tremenditarekin Arte Flamenkoaren 3. biurtekorako. 2018an, Grito *Pelao* estreinatu zuen Silvia Pérez Cruzekin, Avignongo Jaialdian. Han, jendeak txalotu egin zituen. 2019an Chaillot-en antzeztu zen. 2020an, Arte Flamenkoaren 4. Biurtekoan ere parte hartu zuen, *Impulso* lanarekin. Lan hori performance bat izan zen eta artista gonbidatuekin dantzatu zuen.

## Sariak 
Besteak beste, sari hauek jaso ditu: 

* Dantza Espainiarraren eta Flamenkoaren XI. Koreografia Lehiaketan bikain aritu den dantzariarena,
* 2006ko Flamenko kritikaren Hoy saria dantzari errebelazioari
* 2017ko Max bi sari: dantza-interprete onenarena eta koreografia onenarena, *Cae del cielo* ikuskizunarengatik.
* 2010ean, Espainiako Kultura Ministerioak ematen duen Dantza Sari Nazionala lortu zuen.
* 2011n, Malagako probintziako urrezko domina.
* 2017an, *El Mundo* egunkariak Rocío Molina sartu zuen Espainiako 50 homosexual garrantzitsuenen artean.
* 2022an, Zilarrezko Lehoia lortu zuen Veneziako Dantza Bienalean, bere koreografia «abangoardistengatik, bereziengatik eta berezko potentziarengatik».
* 2022an Arte Ederretako Merezimenduaren Urrezko Domina jaso zuen, Ministro Kontseiluak emana, Espainiako Kultura eta Kirol ministroak proposatuta.

## Erreferentziak 
## Kanpo estekak 
* Rocío Molinaren webgune ofiziala
* Rocío Molina, dantzaria, "Harriek hegan egiten dutenean". Erreportajea eta elkarrizketa Rocío Molinari 2010ean, Canal Sur Televisión-erako.